HAKIKAT TAUBAT MENURUT AHLUS SUNNAH WAL-JAMA'AH 


MUQADDIMAH 


Kebanyakan masyarakat percaya berdasarkan sangkaan bahawa taubat bagus dimulakan 
apabila umur tua (sudah berumur), setelah beranak cucu, setelah menunaikan haji atau 
dengan beberapa alasan lain adalah suatu tradisi atau idea yang batil, berpunca dari kejahilan 
seseorang itu tentang apa itu taubat dan pengampunan Allah yang sebenarnya. 

Tiada seorang individupun yang dibenarkan menentukan bila masanya seharusnya seseorang 
itu bertubat. Sedangkan perintah Allah agar bersegera bertaubat tidak pernah ditetapkan 
masa-masanya yang tertentu, tempat-tempatnya yang tertentu, pada situasi atau kondisi 
yang tertentu, malah seseorang hamba yang tahu dirinya berdosa diwajibkan agar cepat-cepat 
bertaubat. Ini kerana manusia sering didominan oleh hawa nafsunya dan godaan syaitan. 

Oleh itu, Allah Yang Maha Pengasih dan Maha Penyayang memudahkan kepada sekalian 
hambaNya untuk segera bertaubat. Buku kecil ini layak dikonsumsi oleh semua peringkat 
usia, dapat membantu dalam urusan atau cara bertaubat, membincangkan permasalahan 
taubat yang perinsipil agar membuka minda dan kesedaran masyarakat tentang perlunya 
bersegera bertaubat. 

Bagi sesiapa yang telah melakukan kesalahan atau merasa berdosa, sama ada besar atau 
kecil, yang telah lama berlaku atau yang baru saja dilakukan, maka tulisan ini membantu para 
pembaca cara-cara untuk bertaubat sebagaimana yang ditunjuk ajar dan dibimbing oleh syara. 

Semoga tulisan yang dipenuhi dengan hujjah dan dalil-dalil dari al-Quran dan hadis ini dapat 
membetulkan konsep taubat dalam fikiran pelaku dosa, memberi keinsafan kepada mereka 
yang takutkan Allah, yang ingin keampunan-Nya, mengharapkan rahmat dari-Nya dan ingin 
menjadi generasi ahlus sunnah yang soleh dan yang bertakwa. 

Dengan demikian, diharapkan mereka yang telah sedar akan hakikat sifat Allah Yang Maha 
Pengampun agar bersegera bertaubat tanpa dilengah-lengahkan lagi, kerana bertaubat dan 
meminta keampunan adalah perintah dari Allah yang telah tertera di dalam al-Quran dan 
hadis. 

Moga-moga tulisan ini sentiasa diberkati oleh Allah Azza wa-Jalla dan dapat dimanfaatkan oleh 
para pembaca yang budiman. 


Taubat Dan Pengertiannya 


Pengertian taubat menurut syara ialah kembali kepada Allah dengan berpegang teguh kepada 
kewajipan yang diwajibkan kepada hambaNya. Meninggalkan laranganNya atau beralih dari 
setiap perbuatan yang dibenci kepada yang disenangi. 

Orang yang bertaubat amat beruntung kerana kembali menjalankan perintah Allah dan 
menjauhkan larangannya. Inilah hakikat taubat sehingga Allah memberi kejayaan dan pahala 
kepada sesiapa yang mentaati hakikat ini. FirmanNya: 


"Dan bertaubatlah kamu sekalian wahai kaum mukminin! Semoga kamu mendapat 
kemenangan". (an-Nuur: 31) 



Al-Quran menjelaskan bahawa Allah Maha Pengasih, Penyayang dan Maha Pengampun yang 
sentiasa mengampunkan segala dosa hambaNya yang mahu bertaubat. FirmanNya lagi: 

"Katakanlah! Wahai hamba-hamba Ku yang melampaui batas terhadap dirinya sendiri! 
Janganlah kamu berputus asa dari rahmat Allah. Sesungguhnyanya Dialah Yang Maha 
Pengampun lagi Maha Penyayang. Dan Kembalilah kamu kepada Tuhanmu dan berserah 
dirilah kepadaNya sebelum datang azab kepadamu kemudian kamu tidak dapat ditolong 
(lagi)" (az-Zumar: 53-54) 

Melalui Sifat Allah Yang Maha Pengasih dan Pengampun, Allah menjanjikan rahmat dan 
pengampunan dari semua dosa kepada hambaNya yang bertaubat. Allah Subhanahu wa- 
Ta'ala pula bertanya mengapa kamu tidak mahu bertaubat sedangkan taubat adalah amalan 
yang mulia di sisiNya sebagaimana firmanNya: 

"Maka mengapa mereka tidak mahu bertaubat kepada Allah dan memohon ampun kepadaNya? 
Dan Allah Maha Pengampun lagi Maha Penyayang". ("Al-Maidah, 7A) 

"Dan Tuhanmu Maha Pengampun lagi melimpah-limpah rahmatNya". (Al-Kahfi, 58) 


Oleh kerana Allah Maha Pengasih, Maha Penyayang, melimpah-limpah rahmatNya dan 
mencintai hambaNya yang bertaubat, maka adalah suatu kesilapan bagi seseorang yang 
melambat-lambatkan taubatnya sehingga menunggu pada sesuatu masa yang tertentu, 
seperti menunggu di hari tua, setelah menunaikan haji, setelah bersara, setelah berilmu, 
setelah berjaya meninggalkan maksiat, setelah berkeluarga atau sebagainya. Maka melengah- 
lengahkan taubat seperti ini adalah suatu kejahilan dan kesilapan yang nyata. Sebenarnya 
Allah menyeru agar hambaNya sentiasa bersegera meminta keampunan dan bertaubat 
kepadaNya sebagaimana firmanNya: 




"Dan bersegeralah kamu kepada ampunan dari Tuhanmu dan kepada syurga yang luasnya 
seluas langit dan bumi yang disediakan untuk orang-orang yang bertakwa". ('Ali-Imran, 133) 


Allah Subhanu wa-Ta'ala tidak akan membiarkan para hambanya bergelumang dengan 
berbagai dosa, oleh kerana itu Allah sentiasa membuka luas pintu taubat dan keampunannya 
kepada mereka yang mahu bertaubat. Allah memberikan contoh bahawa Nabi Adam dan 
Hawa telah bertaubat dari kesalahannya dan Allah Yang Maha Pengasih dan Penyayang 
menerima taubat mereka. Allah berfirman: 

"Keduanya (Adam dan Hawa) berdoa. Ya Tuhan kami! Kami telah menganayai diri kami 
sendiri dan jika Engkau tidak mengampuni kami, nescaya kami termasuk orang-orang yang 
merugi". (Al-Baqarah, 23) 

"Kemudian Adam Menerima beberapa kalimat dari Tuhannya, maka Allah menerima taubatnya. 
Sesungguhnya Allah Maha Penerima taubat lagi Maha Penyayang". (Al-Baqarah, 37) 

"Kemudian Tuhan memilihnya (Nabi Adam 'alaihis salam), maka Dia menerima taubatnya dan 
memberi petunjuk". (Taha: 122) 


Jangan Menzalimi Diri Sendiri 


Manusia sebagai hamba Allah terbahagi kepada dua bahagian, pertama: Orang yang 

bertaubat dari kesalahannya dan kedua: Orang yang menzalimi dirinya sendiri. Dianggap 

orang yang menzalimi dirinya sendiri ialah orang yang tidak mahu bertaubat. Orang yang 
tidak mahu bertaubat seolah-olah tidak mengenali Tuhannya, tidak mengetahui hak-haknya 
yang diberikan oleh Allah kepadanya dan tidak melihat aib dirinya dan perbuatannya. 


Manusia perlu sedar bahawa Nabi Muhammad sallallahu 'alaihi wa-sallam walaupun sebagai 
seorang Nabi dan Rasulullah namun baginda disetiap hari sentiasa bertaubat sebagaimana 
sabda baginda: 




"Wahai sekalian manusia! Bertaubatlah kamu sekalian kepada Allah, kerana demi Allah, 
sesungguhnya aku bertaubat kepadaNya lebih dari tujuh puluh kali dalam sehari". 

Apabila bertaubat, bererti seseorang itu telah meninggalkan jalan orang yang sesat, terkutuk 
dan dimurkai Allah, kemudian kembali kepada Allah Subhanahu wa-Ta'ala dengan seluruh 
dimensi kesedaran di hatinya. 


Cara-Cara Bertaubat 


Antara cara-cara dan makna taubat menurut syara ialah: 

Menyedari besarnya dosa yang dilakukan sehingga menyesalinya dan menggeruni balasannya 
yang akan tertimpa diakhirat kelak jika tidak bertaubat, sebagaimana sabda Rasullullah 
sallallahu 'alaihi wa-sallam: 




"Menyesali (dosa) itu adalah taubat". (H/R Ahmad dan Ibn Majah. Sahih al-Jam'i. 6802) 


Berniat serta berusaha sedaya upaya menjauhi dan meninggalkan dosa yang telah dilakukan 
dan bertekad tidak akan mengulanginya lagi. 

Meninggalkan setiap apa yang dibenci dan diharamkan oleh Allah lahir dan batin, lantas beralih 
kepada yang dicintai dan diredhaiNya. 


Bertaubat dengan taubat nasuha sebagaimana firman Allah: 

"Hai orang-orang yang beriman! Bertaubatlah kamu kepada Allah dengan taubat nasuha 
(taubat yang semurni-murninya), mudah-mudahan Tuhan kamu akan menghapus kesalahan- 


kesalahan kamu dan memasukkan kamu ke dalam syurga yang mengalir di bawahnya sungai- 
sungai". ('At-Tahrim, 8; 

Sememangnya sudah tercangkup dalam agama Islam pengertian taubat. Kerana taubat 
adalah hakikat Islam, iman dan ihsan yang meliputi semua tingkatan ibadah, amal dan tingkah 
laku seorang mukmin, dari awal hinggalah kepengakhir hidupnya. Oleh itu, setiap mukmin 
wajib menyedari dan mengetahui hakikat taubat dan menerapkan dalam ilmu dan 
kehidupannya. Orang yang suka bertaubat amat mulia di sisi Allah dan dicintaiNya. Allah Azza 
wa-Jalla bergembira dengan taubat seseorang mukmin sehinggalah ia menjadi kekasihNya. 
(Rujuk: Madarajus Salikin jld. 1 hlm. 187 Ibn Qayyim) Allah berfirman: 

"Sesungguhnya Allah mencintai orang-orang yang mahu bertaubat dan orang-orang yang 
mahu membersihkan dirinya sendiri". (Al-Baqarah, 2: 222) 

Orang yang leka atau tidak mahu bertaubat, kemudian menyerahkan nasibnya kepada qada 
dan qadar, maka ia adalah seorang yang amat jahil, telah meninggalkan perintah Allah, 
seorang yang sombong, tidak sedar diri, dan telah menzalimi darinya sendiri sebagaimana 
firman Allah Azza wa-Jalla\ 

"Dan barangsiapa yang tidak mahu bertaubat maka mereka itulah orang-orang yang zalim". 
(Al-Hujurat, 49: li; 

Allah menyeru dan memerintahkan agar hambaNya yang berdosa sering bertaubat dengan 
taubat nasuha (taubat yang murni). Perlulah diketahui dan disedari bahawa Allah Yang Maha 
Pengasih dan Pengampun sentiasa menerima taubat seseorang walau bagaimanapun besarnya 
dosa yang telah dilakukan. Allah berfirman: 

"Tidakkah mereka mengetahui, bahawasanya Allah menerima taubat hamba-hambanyaNya". 
fAt-Taubah, 9:104; 

Bertaubat bukan sahaja merupakan perintah Allah, tetapi taubat adalah nikmat dan penghapus 
segala dosa sehingga tiada hadnya dosa yang diampunkan. Dosa di pagi hari terhapus 
lantaran taubat di waktu petang dan dosa di siang hari terhapus lantaran taubat di waktu 
malam. Bagitulah janji Allah di dalam firmanNya: 




"Hai orang-orang yang beriman! Bertaubatlah kamu kepada Allah dengan taubat yang 
semurni-murninya, mudah-mudahan Tuhan kamu akan menghapuskan kesalahan- 
kesalahanmu dan memasukkan kamu ke dalam syurga yang mengalir di bawahnya sungai- 
sungai". 

"Dan Dialah yang menerima taubat dari hambaNya dan mengampunkan segala dosa dan Dia 
mengetahui apa yang kamu kerjakan". (As-Syura, 43:25) 

"Dan hendaklah kamu meminta ampun kepada Tuhanmu dan bertaubatlah kepadaNya (jika 
kamu mengerjakan yang demikian), nescaya Dia akan memberi kenikmatan yang baik (terus 
menerus) kepadamu sampai kepada waktu yang telah ditentukan dan Dia akan memberi 
kepada tiap-tiap orang yang mempunyai keutamaan (balasan) keutamannya. Jika kamu 
berpaling, maka sesungguhnya aku takut kamu akan ditimpa siksa Hari Kiamat". (Hud, 11:3) 




"Dan hendaklah kamu meminta keampunan kepada Tuhanmu dan bertaubat kepadaNya". 
(THud, 3) 


Dari Abu Musa al-Asy'ari radiallahu 'anhu beliau menceritakan: Rasulullah bersabda: 

"Sesungguhnya Allah Azza wa-Jalla membentangkan tanganNya di malam hari untuk 
menerima taubat orang yang berbuat dosa di siang hari dan membentangkan tanganNya di 
siang hari untuk menerima taubat orang yang berdosa di malam hari. Demikianlah seterusnya 
sehingga sampai matahari terbit dari barat (Kiamat)". (H/R Muslim) 

Demikianlah keutamaan taubat sehingga orang yang meninggalkan taubat dianggap 
membiarkan dirinya dalam dosa dan menzalimi dirinya sendiri. Predikat zalim hanya hilang 
apabila dihapuskan dengan bertaubat dan mengamalkan yang diperintah serta meninggalkan 
yang dilarang. 


Syarat-Syarat Taubat 


Mengikut Manhaj Salaf as-Soleh, antara syara-syarat taubat yang wajib dipenuhi agar taubat 
di terima oleh Allah Azza wa-Jalla ialah: 

Berazam dan bertekad untuk meninggalkan (tidak akan mengulangi lagi) perbuatan dosa yang 
telah dilakukan. 

Kesal (menyesali) dan berduka di dalam hati terhadap perbuatan dosa yang dibuat. 

Bersegera meninggalkan dosa yang telah dilakukan semata-mata kerana Allah. 

Jika dosa yang dilakukan berkaitan dengan orang lain, syaratnya ia wajib membebaskan 
dirinya dari hak yang bukan miliknya untuk dikembalikan kepada yang berhak atau minta 
dihalalkan, ini bererti jika berupa harta benda wajib dikembalikan. Jika berupa fitnah, ghibah 
(umpatan), penghinaan, cacian, kutukan, laknat dan kezaliman, maka wajib meminta maaf 
daripada orang tersebut terutama terhadap kezaliman yang dilakukan kepadanya. 


Hukum Taubat 


Sepakat para ulama Ahli Sunnah wal-Jamaah yang bermanhaj Salaf as-Soleh mengatakan 
bahawa: "Bertaubat dari segala dosa hukumnya wajib bagi setiap muslim lelaki dan 
perempuan, kerana manusia selain nabi dan rasul tidak sunyi dari dosa (tidak maksum)". 


Rasulullah bersabda: 

"Setiap Bani Adam mereka itu bersalah dan sebaik-baik mereka yang melakukan kesalahan itu 
ialah mereka yang bertaubat". 

Hadis di atas menyatakan bahawa semulia-mulia manusia adalah yang bertaubat apabila 
menyedari dirinya telah melakukan dosa atau bersalah. Allah Azza wa-Jalla pula telah 
memerintahkan setiap mukmin agar mereka segera bertaubat, janganlah ditangguh-tangguh 
atau dilewat-lewatkan. Adapun antara dalil-dalil dari al-Quran tentang wajibnya segera 
bertaubat ialah: 

"Bertaubatlah kamu sekalian wahai kaum mukminin kepada Allah semoga kamu mendapat 
keuntungan". ('An-Nur. 31) 

Bertaubat adalah amalan para Nabi, para Rasul, para sahabat, tabi'in, tabi'ut at-tabiin (para 
salaf) dan orang-orang soleh. Perkara ini telah digambarkan di dalam ayat-ayat al-Quran: 

"Kemudian Adam menerima beberapa kalimah dari Tuhannya, maka Allah menerima 
taubatnya. Sesungguhnya Allah Maha Penerima taubat lagi Maha Penyayang". (Al-Baqarah, 
2:37) 

Sesungguhnya Allah telah menerima taubat Nabi, orang-orang Muhajirin dan orang-orang 
Ansar, yang mengikuti Nabi dalam masa kesulitan, setelah hati segolongan dari mereka 
hampir berpaling, kemudian Allah menerima taubat mereka itu. Sesungguhnya Allah Maha 
Pengasih lagi Maha Penyayang kepada mereka". (At-Taubah, 9:117) 

"(Iaitu) bahawasanya barangsiapa yang berbuat kejahatan antara kamu lantaran kejahilan, 
kemudian ia bertaubat setelah mengerjakannya dan mengadakan perbaikan, maka 
sesungguhnya Allah Maha Pengampun lagi Maha Penyayang". ('Al-An'am, 6:54) 

"Sesungguhnya taubat di sisi Allah hanyalah taubat bagi orang-orang yang mengerjakan 
kejahatan lantaran kejahilan, yang kemudian mereka bertaubat dengan segera, maka mereka 
itulah yang diterima Allah taubatnya dan Allah Maha Mengetahui lagi Maha Bijaksana. Dan 
tidaklah taubat itu diterima Allah dari orang-orang yang mengerjakan kejahatan (yang) hingga 
apabila datang ajal kepada seseorang antara mereka (barulah) ia mengatakan: 
Sesungguhnya saya bertaubat sekarang. Dan tidak (pula diterima taubat) orang-orang yang 
mati sedang mereka di dalam kekafiran". (An-Nisa, 4:17-18) 

Rasulullah sallallahu 'alaihi wa-sallam telah berdoa dengan doa meminta pengampunan dan 
taubat sebagaimana yang berikut ini: 

"Ya Tuhanku! Ampunkanlah diriku dan terimalah taubatku. Sesungguhnya Engkau adalah 
Maha Penerima taubat dan Maha Pemberi rahmat". ('H/R Turmizi. Dan berkata Turmizi: Hadis 
hasan sahih/ 


Tanda-Tanda Diterimanya Taubat 


Petanda seseorang itu bertaubat dan telah diterima taubatnya telah dijelaskan oleh Ibnul 
Qayyim rahimahullah. Antara tanda-tanda tersebut ialah: 

Setelah bertaubat, seseorang hamba itu lebih baik dari sebelumnya. 

Terus diselubungi rasa takwa dan takut terhadap dosanya dan tidak pernah merasa aman dari 
siksa Allah walau sekelip mata. 

Terlepas dari cengkaman dosa yang dilakukan kerana penyesalan dan rasa takutkan dosa. 

Lembut hatinya setelah bertaubat dengan kelembutan yang sempurna, sehingga tunduk 
kepada Allah walau dalam keadaan marah dan sentiasa dalam kekhusukan. (Lihat: Madarajus 
Salikin. Jld . 1) 


Allah Azza wa-Jalla telah menggambarkan ciri-ciri atau keadaan orang yang telah bertaubat di 
dalam firmanNya, bahawa mereka sentiasa beramal soleh dengan cara mendirikan solat, 
mengeluarkan zakat, menyuruh berbuat baik dan melarang dari mengerjakan yang mungkar: 

"Mereka itu adalah orang-orang yang bertaubat, yang beribadat, yang memuji (Allah), yang 
melawat (mencari ilmu, berjihad, berpuasa), yang menyuruh berbuat makruf dan menegah 
berbuat mungkar dan memelihara hukum-hukum Allah. Dan gembirakanlah orang-orang 
mukmin". /At-Taubah, 9:112/ 

"Jika mereka bertaubat (mereka) mendirikan solat dan menunaikan zakat, maka (mereka itu) 
adalah saudara-mara mu seagama". 


Allah Subhanahu wa-Ta'ala telah menggambarkan di dalam al-Quran tentang sikap mereka 
yang telah bertaubat dan ikhlas dalam taubatnya, bahawa mereka bertambah kuat iman dan 
amalnya, memperbaiki ibadahnya dengan cara banyak beramal soleh, belajar ilmu-ilmu 
agama, konsisten dan sentiasa beriltizam. Firman Allah: 

"Kecuali orang yang bertaubat, beriman dan beramal soleh, maka mereka itu akan masuk 
syurga dan tidak dianiaya (dirugikan) sedikitpun". (Maryam, 19:60’ 

"Kecuali orang-orang yang taubat dan mengadakan perbaikan dan berpegang teguh pada 
(agama) mereka kerana Allah. Maka mereka itu adalah bersama-sama orang yang beriman 
dan kelak Allah akan memberikan kepada orang-orang yang beriman pahala yang besar". (An- 
Nisa, 4:146) 


Taubat Nasuha 


Sebagaimana yang telah dijelaskan bahawa bertaubat nasuha atau taubat yang murni adalah 
dituntut oleh syara berdasarkan firman Allah: 

"Wahai orang-orang yang beriman! Bertaubatlah kamu sekalian dengan taubat nasuha 
(taubat yang murni)" (7\t-Tahrim, 8) 

Ibnul Qayyim al-Jauziyah rahimahullah telah menjelaskan cara-cara taubat nasuha: 

Pertama: Meminta pengampunan (taubat) yang meliputi segala dosa-dosa maksiat tanpa ada 
kecualinya, sehingga tidak ada dosa yang tidak disertakan dalam taubatnya. 

Kedua: Membulatkan tekad dan kejujuran hati dengan sepenuhnya supaya tidak menyiksa 
pada dirinya keragu-raguan, kekesalan atau menanti-nanti (masa bertaubat). Tetapi seorang 
hamba harus mengerahkan segala keinginan dan ketekadannya untuk segera bertaubat. 

Ketiga: Memurnikan taubat dari berbagai noda dan penyakit yang mengganggu keikhlasan 
bertaubat. 


Seterusnya memastikan agar taubat itu benar-benar dari rasa takut, kesedaran dan gentar 
terhadap siksa Allah, mengharapkan apa yang ada di sisiNya dan khawatir terhadap 
ancamanNya. Jauhilah diri dari cara taubatnya orang-orang yang hanya ingin 
mempertahankan maruah dan kehormatannya, kedudukannya, jawatannya, kepemimpinannya 
untuk memelihara kekuasan dan harta bendanya, atau demi mendapatkan pujian orang 
banyak, takut pada penghinaan manusia agar orang-orang yang bodoh tidak 
memperbodohkan dan menghinanya, atau sekadar memenuhi sifat rakusnya terhadap dunia, 
atau kerana muflis yang tidak berdaya lagi, atau taubatnya lantaran penyakit yang 
tersembunyi yang telah merosakkan kebenaran dan ketulusan taubatnya kepada Allah Azza 
wa-Jalla. (Lihat Madarijus Salikin Jld.l Hlm. 178) 

Ketiga-tiga perkara di atas yang dijelaskan oleh Ibn Qayyim sewajarnya difahami dan dipenuhi 
apabila bertaubat, kerana dengannyalah taubat nasuha seseorang itu akan diterima oleh Allah 
Azza wa-Jalla. 


Dosa Umpama Penyakit Yang Merbahaya 


Orang yang berpenyakit memerlukan ubat dan rawatan. Dosa diumpamakan penyakit rohani 
yang bertempat di hati sebagaimana firman Allah: 

.ll AJA Ali) 

"Dalam hati mereka ada penyakit, lalu ditambah Allah penyakitnya". (Al-Baqarah, 2:10) 

Taubat merupakan terapi, pengubat dan penghapus segala dosa (penyakit) dan pembersih 
kekotoran hati yang dicemari oleh dosa. Perkara ini telah dijelaskan oleh Rasulullah sallallahu 
'alaihi wa-sallam disebuah hadis baginda: 



"Dari Abu Hurairah radiallahu anhu, beliau berkata: Rasulullah sa Hallah u 'alaihi wa-sallam telah 
bersabda: Sesungguhnya jika seorang mukmin itu melakukan dosa, maka dosa itu menjadi 
noktah hitam di dalam hatinya. Lalu jika dia bertaubat, melepaskan dosanya dan memohon 
keampunan, maka hatinya menjadi bersinar. Yang demikian itulah tutupan yang disebut Allah 
Azza wa-Jalla dalam kita b Ny a: Sekali-kali tidak (demikian)! Sebenarnya dosa yang selalu 

mereka lakukan itu menutup hati mereka". (Ayat di surah al-Muthaffifin, 14. Menurut At- 
Tirmizi hadis ini hasan sahih. Minhajul Qasisin. Ibnu Qudamah. Hlm. 388) 

Al-Hasan radiallahu 'anhu pula berkata: 

"Kebaikan adalah cahaya di dalam hati dan kekuatan bagi tubuh. Sedangkan dosa 
merupakan kegelapan di dalam hati dan kelesuan bagi tubuh". ('Lihat: Minhajul Qasidin. Hlm. 
388. Ibnu Qudamah) 

Oleh itu, janganlah dibiarkan hati gelap, lesu dan tersiksa kerana berpenyakit, ubati dan 
rawatlah hati dengan banyak meminta pengampunan kepada Allah Yang Maha Pengampun 
dengan segera dengan cara bertaubat. 


Taubat Nasuha Menghapuskan Semua Dosa 


Menurut ulama tafsir, semua dosa akan diampunkan oleh Allah Subhanahu wa-Ta'ala lantaran 
taubat nasuha. Sama ada yang besar seperti kufur, syirik atau murtad dan tercangkup dosa- 
dosa yang lebih rendah dari itu juga akan terampun. 

Adapun keraguan bahawa dosa-dosanya terlalu banyak untuk diampunkan oleh Allah sehingga 
berat untuk bertaubat, maka Seyikh Muhammad Soleh al-Munajjid berkata punca-puncanya 
ialah dikeranakan oleh: 

Ketidak-yakinan seseorang terhadap luasnya rahmat Allah dan kasih sayangNya. 

Lemahnya iman dan keyakinannya terhadap kuasa Allah yang mampu mengampuni 
keseluruhan dosa makhlukNya. 

Kurang berharap, berdoa, mengingati dan tawadhu' kepada Allah. 

Tidak berkeyakinan bahawa taubat itu pasti menghapuskan semua jenis dosa disebabkan 
rahmat Allah. (Lihat: Muhammad Soleh al-Munajjid) 

Allah tidak pernah merasa rugi atau kekurangan jika mengampunkan segala dosa hambaNya 
yang meminta pengampunan. Pengampunan Allah Azza wa-Jalla sentiasa diberikan kepada 
hambaNya yang bertaubat kerana rahmatNya meliputi segala-galanya. Firman Allah 
Subhanahu wa-Ta'a!a\ 

"Dan rahmatKu meliputi segala sesuatu". ('Al-A'raf, 156) 

"Katakanlah! Hai hamba-hambaKu yang melampaui batas terhadap diri mereka sendiri! 
Janganlah kamu berputus asa dari rahmat Allah. Sesungguhnya Allah mengampunkan semua 
dosa". (Az-Zumar, 53) 


Rasulullah sallallahu 'alaihi wa-sallam telah bersabda: 

"Orang yang bertaubat dari dosanya bagaikan orang yang tidak mempunyai dosa sama sekali". 
('H/R Ibn Majah. Sahih al-Jami'. 2008/ 


Pintu Taubat Sentiasa Terbuka 


Pintu taubat sentiasa terbuka kecuali setelah roh berada di kerongkongan (sakaratul maut). 
Dan taubat belum tertutup sebelum mata hari terbit dari barat (Kiamat). Sebagaimana sabda 
Rasulullah sallahu 'aiaihi wa-sallam: 


"Sesiapa yang bertaubat kepada Allah sebelum rohnya berada di kerongkongan (Sakaratul 
maut), maka Allah menerima taubatnya". (H/R Ahmad dan Turmizi. Sahihul Jami’ 6132) 


"Sesiapa yang bertaubat sebelum matahari terbit dari barat, maka Allah menerima taubatnya". 
(H/R Muslim) 

Segala hujjah berupa ayat-ayat al-Quran, hadis-hadis sahih dan penjelasan para ulama yang 
tertera di atas, semuanya menunjukkan bahawa pintu dan peluang untuk bertaubat sentiasa 
dibuka luas oleh Allah kepada sekalian hamba-hambaNya. 

Tidak ada perbuatan durjana, keji dan mungkar yang tidak diampunkan jika pelakunya 
bertaubat nasuha, oleh itu rebutlah peluang dan kesempatan ini sebelum menemui kematian 
yang menakutkan. 

Semoga semua penjelasan di atas dapat dicernakan di hati, difahami dan diamalkan. Dan akhir 
sekali, dengan penuh harapan kita bermohon kepada Allah Yang Maha Agung agar 
memberikan kepada kita kemudahan untuk memperbaiki amalan kita, menjauhkan kita dari 
maksiat dan menjadikan kita insan yang berkemampuan dan dimudahkan untuk beramal 
soleh, bertaubat nasuha dan bertakwa. Amin Ya Rabbal 'Alamin! 




